מרק גלזרמן
**מרק גלזרמן** (נולד ב-1 בינואר 1945) הוא פרופסור אמריטוס למיילדות וגינקולוגיה וראש תחום רפואה מודעת מין ומגדר בפקולטה לרפואה, אוניברסיטת תל אביב. הוא יו"ר המייסד מכהן של החברה הישראלית לרפואה מגדרית ונשיא לשעבר של החברה הבינלאומית לרפואה מגדרית. כמו כן הוא חבר המועצה הלאומית למיילדות וגינקולוגיה, גנטיקה ופרינטולוגיה של משרד הבריאות.

ביוגרפיה
--------

פרופ׳ מרק גלזרמן נולד בפרונזה, ברית המועצות דאז (כיום בישקק, בירת קירגיזסטן), שאליה ברחו הוריו מאימת הנאצים בתקופת מלחמת העולם השנייה. בשנתיים וחצי הראשונות לחייו עבר עם הוריו ממחנה עקורים אחד למשנהו. ב-1949 עלו מגרמניה לישראל, בה נולד אחיו, ד"ר אברהם גלזרמן, וכעבור שנה וחצי חזרו לגרמניה בכוונתם להגר לארה״ב, תוכנית שלא התממשה. מקום מגוריה האחרון של משפחתו היה פרנקפורט, שם השלים את בחינות הבגרות. הוא למד רפואה באוניברסיטת גתה בפרנקפורט ובאוניברסיטת פריז וסיים את לימודי הרפואה בהצטיינות יתרה. אחרי הסטאז' הוא עלה בשנת 1972 לישראל והקים בה את משפחתו.

### קריירה רפואית

גלזרמן החל את הקריירה הרפואית שלו במכון לאנדוקרינולוגיה בבית החולים שיבא בתל השומר ב-1972 וכעבור כשנתיים התחיל התמחות במיילדות וגינקולוגיה בבית החולים צהלון ביפו. לאחר סיום התמחותו עבר השתלמות בכירורגיה גינקולוגית במינכן, גרמניה. ב-1980 התחיל לעבוד במרכז הרפואי האוניברסיטאי סורוקה בבאר שבע כרופא בכיר וכאחראי על מחלקת נשים וחדר ניתוח גינקולוגי. ב-1984 יצא ל-fellowship בגינקולוגיה אונקולוגית בארצות הברית וקנדה, ועם שובו ייסד את היחידה לגינקולוגיה אונקולוגית במרכז הרפואי האוניברסיטאי סורוקה וניהל אותה. בסורוקה ייסד גם את השירות האורו-גינקולוגי, את השירות האנדרולוגי ושירות ההפריה החוץ גופית. כמו כן הקים בבית החולים סורוקה מערך של בקרת איכות מתמדת שהיה הראשון מסוגו בארץ. מערך זה היווה מודל לחיקוי בהמשך במרכזי רפואה רבים.

בשנים 1988–1989 היה בשבתון בארצות הברית ועם שובו מונה למנהל מחלקת נשים א' וכן למנהל חטיבת נשים ויולדות בסורוקה, תפקיד שבו כיהן עד 1995. חטיבת הנשים כוללת שלוש מחלקות לנשים ויולדות וכל היחידות הנלוות לרבות מרפאות רבות בקהילה. בהמשך עבר למכון ויצמן, שם עסק במשך שנה וחצי במחקר בסיסי בתחום הפוריות.

בשנים 1997–2005 ניהל גלזרמן את אגף נשים ויולדות במרכז הרפואי ע"ש אדית וולפסון בחולון. הוא ייסד יחד עם ד"ר זיגי רוטמנש את המרכז הראשון לנפגעות תקיפה מינית בישראל, שלימים נבנו מרכזים נוספים בישראל לפי דגם זה.

ב-2005 עבר פרופ׳ גלזרמן למרכז הרפואי רבין בפתח תקווה וקיבל לידיו את ניהול בית חולים לנשים ובו שתי מחלקות הנשים ויולדות בבית החולים בילינסון ובבית החולים השרון. במקביל ובאותה התקופה כיהן פרופ׳ גלזרמן כסגן מנהל המרכז הרפואי רבין. ב-2012, לאחר פרישתו מניהול בית החולים לנשים ייסד את המרכז לחקר הרפואה מודעת מין ומגדר במרכז הרפאוי רבין, אשר בראשו הוא עמד עד 2022.

ב-2009 יסד גלזרמן עם פרופ׳ פלדברג ואחרים את החברה הישראלית לרפואה מודעת מין ומגדר  וכיהן כיו"ר החברה עד שנת 2021. ב-2023 נבחר שוב לעמוד בראש החברה.

ב-2010 נבחר לנשיא החברה הבינלאומית לרפואה מגדרית, תפקיד שבו כיהן עד 2017.

תפקידים נוספים שמילא בעבר: נשיא האגודה הישראלית לחקר הפוריות, יו"ר ועדת המחקר למיילדות וגינקולוגיה במשרד המדען הראשי במשרד הבריאות, חבר בוועד הפועל של האיגוד הבינלאומי של חברות הפוריות והאגודה הבינלאומית של החברה לאנדרולוגיה. במקביל לעבודתו במרכזים הרפואיים השונים כיהן במשך 14 שנים כיו"ר וועדת היגוי ארצית של מכבי שירותי בריאות בתחום המיילדות והגינקולוגיה, ובנוסף ייסד וניהל את וועדת הניתוחים הגינקולוגיים של הקופה. משני תפקידים אלה פרש ב-2014.

### קריירה אקדמית

ב-1986, מונה לפרופסור חבר באוניברסיטת בן-גוריון בנגב וב-1991 מונה לפרופסור מן המניין. במקביל הופקד על הקתדרה למיילדות וגינקולוגיה ע"ש דייכמן-לרנר. במשך ארבע שנים כיהן כסגן דיקן בית הספר למדעי הבריאות באוניברסיטת בן-גוריון וכסגן מנהל בית הספר ללימודי המשך. ב-1998 עבר לפקולטה לרפואה ע"ש סאקלר באוניברסיטת תל אביב ומונה שוב לפרופסור מן המניין, וב-2007 הופקד על הקתדרה למיילדות וגינקולוגיה ע"ש אמה ניימן. פרופ׳ גלזרמן כיהן כראש החוג למיילדות וגינקולוגיה באוניברסיטת תל אביב וזכה בפרסים רבים על מצוינות בהוראה באוניברסיטאות בן-גוריון ותל אביב.

ב-2010 הוענק לו פרס אתנה על תרומתו לפיתוח וקידום הרפואה מודעת מין ומגדר בעולם על ידי הקרן לרפואה מגדרית בניו יורק.

מחקריו
------

במשך למעלה מארבעה עשורים של פעילות אקדמית פרסם פרופ׳ גלזרמן שמונה ספרים. בנוסף פרסם יותר מ-250 עבודות מחקר מבוקרות עמיתים (peer reviewed) וכ-90 פרקים בספרים רפואיים. מחקריו חובקים את כל הקשת של מיילדות, גינקולוגיה, פוריות, רפואה מודעת מין ומגדר ותחומים נוספים. בשנים האחרונות התמקד מחקרו של פרופ' גלזרמן בתחום הרפואה מודעת מין ומגדר, תחום חדש שגלזרמן הוא אחד מחלוציו המרכזיים בעולם. בנוסף למאמרים רבים, ארבעה מספריו (אחד מהם בעברית) מוקדשים לתחום זה.

### ספרים

* Lunenfeld and V. Insler in collaboration with M. Glezerman. Diagnosis and Treatment of Infertility. Grosse Verlag, Berlin, 1978
* Lunenfeld B. Glezerman M. Diagnose und Therapie, männlicher Fertilitätsstörungen. Grosse Verlag, Berlin, 1981
* Glezerman M. Jecht E. (eds.). Varicocele and Male Infertility II. Springer, Berlin-Heidelberg-New York-Tokyo, 1984
* Lunenfeld B. Insler V. Glezerman M. Diagnosis and treatment of functional infertility. Completely revised edition. Berliner Medizinische Verlagsanstalt, Berlin, 1993
* מרק גלזרמן, הרפואה המגדרית, הוצאת מודן, 2014
* Glezerman M. Gender Medicine. Overlook, New York, NY, 2016
* Legato M.J. M. Glezerman (eds.). The International Society for Gender Medicine. History and Highlights. Elsevier, London, 2017
* Legato M.J. Feldberg D. Glezerman M. Sex, Gender and Epigenetics. Elsevier, New York, NY, 2023

חייו האישיים
------------

מרק גלזרמן נשוי לצביה לבית גוטסדינר, מורת דרך בעבר, ולהם שלוש בנות ונכדים.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **הרפואה המגדרית** |

* אתר החברה הישראלית לרפואה מגדרית
* אתר החברה הבינלאומית לרפואה מגדרית
* סדרת הרצאות, באוניברסיטה משודרת של גלי צה"ל על רפואה מגדרית
* אתר למנויים בלבד עמוס עוז, הרעיון המהפכני של הרפואה המגדרית, באתר הארץ, 13 בספטמבר 2014

**ראיונות עם מרק גלזרמן**

* סרטונים קובי מידן מראיין את מרק גלזרמן, בתוכנית "חוצה ישראל" של הטלוויזיה החינוכית, באתר YouTube‏, 4 בפברואר 2015
* "סדר יום" עם קרן נויבך, בשיחה עם פרופ' מרק גלזרמן על רפואה מגדרית, ערוץ רשות השידור, "יו-טיוב", 18 בספטמבר 2014
* אתר למנויים בלבד איילת שני, רפואה נפרדת לנשים ולגברים? פרופ' מרק גלזרמן חושב שהגיע הזמן, באתר הארץ, 26 ביוני 2014
* גלי וינרב, ‏"איזה רופא שואל בכלל באיזה שלב של המחזור את?", באתר גלובס, 31 בינואר 2014
* יפעת סני‏, רפואה לא לגברים בלבד, באתר וואלה!‏, 12 באפריל 2014
* רנן נצר, ‏40 השבועות שביליתם בבטן אמכם - ישפיעו על בריאותכם כל חייכם, באתר גלובס, 17 במאי 2012
* אסתי אהרונוביץ, בקרוב: רפואה נפרדת לגברים ולנשים, באתר הארץ, 3 במרץ 2011
* קרני אלדד, "גבר ואישה שונים במבנה הגופני, בכל תא בגוף, וגם שונים הורמונלית", באתר "פורבס ישראל", 22 במאי 2018

במשך כמה שנים כתב גלזרמן טור בעיתון "הארץ" בשם "נשים ועוד", מתוך הטור:

* אתר למנויים בלבד מרק גלזרמן, מה ההבדל בין המוח הנשי למוח הגברי?, באתר הארץ, 28 בדצמבר 2015
* אתר למנויים בלבד מרק גלזרמן, כן, הזנה בכפייה היא עינוי, באתר הארץ, 19 באוגוסט 2015
* מרק גלזרמן, ביקור הרופא, באתר הארץ, 26 ביולי 2009
* מרק גלזרמן, טעות קטלנית, באתר הארץ, 8 בפברואר 2009
* מרק גלזרמן, איך מתגוננים הרופאים מתביעות רשלנות רפואית?, באתר הארץ, 18 באוקטובר 2008
* מרק גלזרמן, לא רק הורמונים, באתר הארץ, 22 ביוני 2008
* מרק גלזרמן, ללדת בבית חולים להרגיש בבית, באתר הארץ, 21 באפריל 2008
* מרק גלזרמן, הבושה מלווה אותה לכל מקום, באתר הארץ, 29 בדצמבר 2007
* מרק גלזרמן, זכות הסירוב של הרופאים המיילדים, באתר הארץ, 1 בדצמבר 2007
* מרק גלזרמן, תנו כבוד לשחלות, באתר הארץ, 27 באוקטובר 2007
* מרק גלזרמן, האם לעובר זכות להיוולד בריא ושלם, באתר הארץ, 16 בספטמבר 2007
* מרק גלזרמן, מחקר משנה מסורת, באתר הארץ, 19 באוגוסט 2007

הערות שוליים
------------

1. ↑  Marek Glezerman, Academia.edu
2. 1 2  Marek Glezerman's CV, ResearchGate
3. ↑  Ministry of Health's National Councils: מועצה לאומית לרפואת נשים נאונטולוגיה וגנטיקה, באתר Israel's Ministry of Health
4. ↑  Glezerman M, Glasner M, Bar-David J, Bar-Ziv J, Insler V The setting-up of an ambulatory urologic-gynecologic service. Management of patients and results, **European Journal of Obstetrics & Gynecology and Reproductive Biology** 21, 1986, עמ' 125-133
5. ↑  Glezerman M, Witznitzer A, Reuveni H, Mazor M, A model of efficient and continuous quality improvement in a clinical setting, **Int J for Quality in Health Care** 11, 1999, עמ' 227-232
6. ↑    
שגיאות פרמטריות בתבנית:צ-מאמר   
פרמטרי חובה [ מחבר ] חסרים , חדש בוולפסון: מרכז ייחודי לנפגעי תקיפה מינית, **העיתון שלנו - מגזין המרכז הרפואי ע"ש אדית וולפסון** 10, 2011, עמ' 22
7. ↑  A Golan, M Dishi-Galitzky, J Barda and S Lurie, The Care of Sexual Assault Victims: The First Regional Center in Israel - 10 Years Experience, **IMAJ** 14, 2012, עמ' 658-661
8. ↑    
שגיאות פרמטריות בתבנית:צ-מאמר   
פרמטרי חובה [ מחבר ] חסרים , במבט ראשון - רפואה מגדרית, **מרכז המחקר והמידע, כנסת ישראל**, 2023
9. ↑  ISRAGEM About Page, ISRAGEM
10. ↑  2010 Gala, gendermed.org, ‏Retrieved July 19, 2016
11. ↑  Marek Glezerman at Google Scholar, Google Scholar

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007516802805171
* BIBSYS: 90700698
* GND: 1117838668
* ISNI: 0000 0000 3317 3486
* LCCN: n83185856
* NTA: 069479380
* RERO: 02-A003301868
* VIAF: 306070305
* WorldCat: lccn-n83185856

 |